สังคมข่าวหุ้น
มอร์รีเทิร์นเอฟเฟกต์ ตลาดหุ้นดิ่ง หุ้นโบรกฯ และหุ้นแบงก์ร่วง หลังจากเกิดการผิดนัดชำระค่าหุ้น MORE โบรกฯ ดาหน้ายันไม่ได้รับผลกระทบ
มอร์รีเทิร์นเอฟเฟกต์ ตลาดหุ้นดิ่ง หุ้นโบรกฯ และหุ้นแบงก์ร่วง หลังจากเกิดการผิดนัดชำระค่าหุ้น MORE โบรกฯ ดาหน้ายันไม่ได้รับผลกระทบ
14 พ.ย. 2565

มอร์รีเทิร์นเอฟเฟกต์
ตลาดหุ้นดิ่ง หุ้นโบรกฯ และหุ้นแบงก์ร่วง หลังจากเกิดการผิดนัดชำระค่าหุ้น MORE โบรกฯ ดาหน้ายันไม่ได้รับผลกระทบธุรกรรมซื้อขายหุ้น MORE นำโดย DAOL-Pi-UOBKH-AYS-CNS บล.ดาโอ และ บล.กรุงศรี ยืนยันว่าบริษัทมีฐานเงินทุนที่แข็งแกร่ง และมี NCR หรืออัตราส่วนเงินกองทุนสภาพคล่องสุทธิมากเพียงพอในการประกอบธุรกิจ ชี้แจงว่า บริษัทมีฐานะทางการเงินที่แข็งแกร่ง โดยมี NCR (Net Capital Rule – เงินกองทุนสภาพคล่องสุทธิ) สูงกว่าที่ทางการกำหนดมาก สำหรับการชำระราคาซื้อขายและการทำธุรกรรมอื่น ๆ ยังคงดำเนินการตามปกติ
DITTO เปิดตัว 2 บริษัทร่วมทุนใหม่ จับมือ TEAMG วงษ์สยามลุยโครงการน้ำทั่วประเทศ เน้น ภาคตะวันออก หาดใหญ่ ภูเก็ต และเกาะสมุย เนื่องจากมีแหล่งน้ำเพียงพอสำหรับผลิตจำหน่าย ส่วนอีกบริษัทสร้างนวัตกรรม แปลงข้อมูลทางกายภาพเป็นดิจิทัล โดยเฉพาะนิคมอุตสาหกรรมต่าง ๆ
SSP ผลงานดี  9 เดือนปี 2565 กำไรสุทธิโต 58.9% แตะระดับ 1,225.6 ล้านบาท ทำสถิติสูงสุดเป็นประวัติการณ์ เนื่องจากรับรู้กำไรพิเศษจากขายโครงการโรงไฟฟ้าพลังงานแสงอาทิตย์ ฮิดากะในญี่ปุ่น ส่วนกำไรหลักจากการดำเนินงานเพิ่มขึ้น 27.0% วรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) มองไตรมาส 4/2565 ยังมีทิศทางที่ดีอย่างต่อเนื่อง โดยเฉพาะโรงไฟฟ้าพลังงานลม เนื่องจากเป็นซีซั่นที่ดีของลม ทั้งนี้บริษัทฯ ยังเตรียมปิดดีล M&amp;A อีก 1-2 ดีล การลงทุนโครงการโรงไฟฟ้าพลังงานแสงอาทิตย์ LEO 2 ในประเทศญี่ปุ่น สัญญาซื้อขายไฟฟ้า 17 เมกะวัตต์ COD ไตรมาส 2 ปี 2567 ซึ่งจะสนับสนุนให้มีกำลังการผลิตไฟฟ้าเพิ่มขึ้น ซึ่งบริษัทฯ ตั้งเป้าหมายจะมีกำลังการผลิตเพิ่มเท่าตัวแตะ 500 เมกะวัตต์ ในปี 2568 จากปัจจุบันกำลังการผลิตอยู่ที่ 232 เมกะวัตต์
PROEN ฮอต กำไรไตรมาส 3 โต 4,560% งวด 9 เดือนมีกำไร 54.66 ลบ. เติบโตถึง 163% กิตติพันธ์ ศรีบัวเอี่ยม ประธานเจ้าหน้าที่บริหาร บริษัท โปรเอ็น คอร์ป จำกัด (มหาชน) (PROEN) ปัจจุบันมีงานในมือรอรับรู้รายได้ (Backlog) จำนวน 384 ล้านบาท ทยอยรับรู้รายได้ในไตรมาส 4/2565 ประมาณ 200 ล้านบาท และ ปี 2566 อีก 184 ล้านบาท
BKD โชว์งบ  นุชนารถ รัตนสุวรรณชาติ ประธานเจ้าหน้าที่บริหาร บริษัท บางกอกเดค-คอน จำกัด (มหาชน) หรือ BKD โชว์งวด 9 เดือนปี 2565 โชว์กำไรสุทธิพุ่งกระฉูดกว่า 417% กวาดรายได้จากการขายและบริการ 551 ล้านบาท ส่วนไตรมาส 3/2565 เติบโต 208% ตอกย้ำผลประกอบการพลิกฟื้นอย่างแข็งแกร่ง หลังโควิด-19 คลี่คลายธุรกิจตกแต่งภายในกลับมาคึกคัก กลุ่มโรงแรมมาแรง เผยมีแบ็กล็อกรอรับรู้รายได้ 8 โครงการ มูลค่ากว่า 1.2 พันล้านบาท แนวโน้มผลการดำเนินงานโค้งสุดท้ายของปีนี้ บริษัทเชื่อมั่นว่าผลประกอบการจะมีการขยายตัวต่อเนื่องและมีกำไรสุทธิ เพราะปัจจุบันยังมีงานในมือรอรับรู้รายได้(Backlog) อยู่อีก 8 โครงการ มูลค่ารวมประมาณ 1.24 พันล้านบาท ที่จะทยอยรับรู้รายได้ไปถึงปี 2566 นอกจากนี้บริษัทยังอยู่ในระหว่างการประมูลงานโครงการภาครัฐและเอกชน รวมมูลค่ากว่า 2 พันล้านบาท
PLANET มุ่งดาต้าเซ็นเตอร์ ประพัฒน์ รัฐเลิศกานต์ ประธานเจ้าหน้าที่บริหาร บริษัท แพลนเน็ต คอมมิวนิเคชั่น เอเชีย จำกัด (มหาชน) หรือ PLANET ผู้ให้บริการเทคโนโลยีดิจิทัลแบบครบวงจรและนวัตกรรมแบบครบวงจร เผย PLANET และบริษัท ซิสโก้ ซีสเต็มส์ (ประเทศไทย) จำกัด ได้ร่วมกันเปิดตัว PLANET Edge Data Center โมบายล์ดาต้าเซ็นเตอร์ต้นแบบสำหรับขับเคลื่อนสมาร์ทซิตี้ตามนโยบายไทยแลนด์ 4.0 โดยความร่วมมือในครั้งนี้เป็นส่วนหนึ่งของโครงการขับเคลื่อนการพัฒนาดิจิทัลในประเทศไทย (Country Digital Acceleration CDA) ของซิสโก้ โดยมีจุดมุ่งหมายเพื่อเสริมศักยภาพการเชื่อมต่อ และสร้างประสบการณ์ดิจิทัลแบบเน็กซ์เจนให้กับประชาชนผ่านนวัตกรรมสมาร์ทซิตี้